《赠汪生》
明代·杨起元

国家养士二百年，不独文武风云相后先。亦有贤才委山泽，亦有挟术游幽燕。

如君自是山泽贤，远谈世务高谈天。或时握手称太素，或时抵掌称韬钤。

修干广颡垂虬髯，岂不宜食肉乘锦鞯，奈何折节公卿前。

方今才智皆骈肩，虽欲奋袂无夤缘。丈夫自食既有策，但得俯仰无迍邅。

病夫拥塞数十日，喜君造我常流连。君术但言隔月与隔年，岂知吾道在目前。

吾知吾道在目前，不厌君言隔月与隔年。与君谈罢与君笑，君欲何之便出门，我独有愿叩苍天。

愿将此身为甫田，尽给天下贤士无寒烟。

作者简介：（1547—1599）广东归善人，字贞复，号复所。万历五年进士。从罗汝芳学王阳明理学。张居正当政，恶讲学。适汝芳被劾罢，起元宗王学如常。官至吏部左侍郎。天启初追谥文懿。有《證学编》、《杨文懿集》等。